CELEX: 62017TN0033
Language: el
Date: 2017-01-20 00:00:00
Title: Υπόθεση T-33/17: Προσφυγή της 20ής Ιανουαρίου 2017 — Amicus Therapeutics UK και Amicus Therapeutics κατά EMA

3.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 104/51
            
         Προσφυγή της 20ής Ιανουαρίου 2017 — Amicus Therapeutics UK και Amicus Therapeutics κατά EMA
   (Υπόθεση T-33/17)
   (2017/C 104/72)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Amicus Therapeutics UK Ltd (Gerrards Cross, Ηνωμένο Βασίλειο) και Amicus Therapeutics, Inc. (Cranbury, New Jersey, Ηνωμένες Πολιτείες) (εκπρόσωποι: L. Tsang, J. Mulryne, Solicitors, και F. Campbell, Barrister)
   
      Καθού: Ευρωπαϊκός Οργανισμός Φαρμάκων (EMA)
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση που κοινοποίησε το καθού στις προσφεύγουσες στις 14 Δεκεμβρίου 2016, να δημοσιοποιήσει την έκθεση κλινικών μελετών AT1001-011 βάσει του κανονισμού 1049/2001/ΕΚ·
            
         
               —
            
            
               επικουρικώς, να αναπέμψει την απόφαση στο καθού προς επανεξέταση, αφού παράσχει στις προσφεύγουσες τη δυνατότητα να υποβάλουν συγκεκριμένες παρατηρήσεις όσον αφορά ορισμένα μέρη της εκθέσεως κλινικών μελετών τα οποία πρέπει να αποκρυφτούν πριν από τη δημοσιοποίηση· και
            
         
               —
            
            
               να καταδικάσει τον καθού στα σχετικά με την υπόθεση αυτή δικαστικά έξοδα των προσφευγουσών.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δύο λόγους.
   
            
               1.
            
            
               Με τον πρώτο λόγο προβάλλεται ότι για την υπό κρίση έκθεση κλινικών μελετών ισχύει το γενικό τεκμήριο εμπιστευτικότητας για τους σκοπούς του άρθρου 4, παράγραφος 2, του κανονισμού 1049/2001, λαμβανομένων υπόψη: (i) του συστήματος και των λεπτομερειών που προβλέπονται στις σχετικές ρυθμίσεις ανά τομέα, (ii) της υποχρεώσεως των θεσμικών οργάνων της Ένωσης να συμμορφώνονται με τις απαιτήσεις του άρθρου 39, παράγραφος 3, της Συμφωνίας για τα δικαιώματα πνευματικής ιδιοκτησίας στον τομέα του εμπορίου, και (iii) της σημασίας που πρέπει να δίδεται στα θεμελιώδη δικαιώματα των προσφευγουσών όσον αφορά τον σεβασμό της ιδιωτικής ζωής και το δικαίωμα ιδιοκτησίας.
            
         
            
               2.
            
            
               Με τον δεύτερο λόγο προβάλλεται, επικουρικώς, ότι το μόνο νομίμως αποδεκτό συμπέρασμα της κατάλληλης σταθμίσεως, σύμφωνα με το άρθρο 4, παράγραφος 2, του κανονισμού 1049/2001/ΕΚ, θα ήταν η απόφαση περί μη δημοσιοποιήσεως της εκθέσεως κλινικών μελετών λαμβανομένων υπόψη: (i) της σημαντικής βαρύτητας του ιδιωτικού συμφέροντος των προσφευγουσών να αποφύγουν τη δημοσιοποίηση, λαμβανομένου υπόψη του καταστροφικού αποτελέσματος που θα είχε η δημοσιοποίηση αυτή στα θεμελιώδη δικαιώματα της ιδιοκτησίας και της ελεύθερης άσκησης επαγγέλματος και (ii) του γενικού συμφέροντος δημοσιοποιήσεως, το οποίο είναι γενικό και αόριστο, ελλείψει επιτακτικού δημοσίου συμφέροντος που να δικαιολογεί τη δημοσιοποίηση.